Un bărbat de 41 de ani, din municipiul bihorean Salonta, a murit în această dimineață, după ce mașina pe care o conducea regulamentar a fost izbită în plin de autoturism echipat cu anvelope de vară. Polițiștii au stabilit că șoferul vinovat nu a adaptat viteza la șoseaua acoperită cu zăpadă și a intrat pe contrasens.

foto: INFO TRAFIC jud. BIHOR

Accidentul s-a produs în jurul orei 7:15, pe DN 79 Oradea – Salonta, lângă localitatea Mădăras.

„Un tânăr de 24 de ani, cetățean străin cu rezidență în municipiul Timișoara, în timp ce conducea un autoturism echipat cu anvelope de vară, pe direcția Oradea - Arad, într-o curbă la dreapta nu a adaptat viteza la condițiile de carosabil acoperit cu zăpadă, a pierdut controlul asupra direcției de deplasare, a pătruns pe sensul opus de circulație și a intrat în coliziune frontală cu o autoutilitară, condusă regulamentar, din sens opus, de un bărbat de 41 de ani, din municipiul Salonta”, a transmis comisarul Alina Dinu, purtătorul de cuvânt al Poliției Bihor.

În urma ciocnirii violente, șoferul autoutilitarei a murit, iar bărbatul aflat la volanul autoturismului a fost rănit ușor.

Împrejurările în care s-a produs accidentul sunt investigate de polițiștii de la Serviciul Rutier Bihor.

Editor web: Adrian Laboș